Nels Nelsen

Nels Nelsen (også skrevet Nels Nelson, egentlig Nils Johan Nilsen; født 3. juni 1894 i Salangen, død 3. juni 1943 i Revelstoke, Britisk Columbia) var en norsk-canadisk skihopper. Han satte verdensrekord i skihopping i 1925, og ble canadisk mester flere ganger. Han deltok ofte i renn i USA, der han også oppnådde gode plasseringer.

Biografi 
Sammen med foreldrene og de fem søsknene utvandret han fra Seljeskog i Salangen til Canada i 1913. De slo seg ned i Big Eddy ved Revelstoke i provinsen British Columbia. Nils, som nå kalte seg Nels, ble raskt aktiv i Revelstoke Ski Club, og var med på å omforme skiklubben i 1914.

En større hoppbakke ble bygd i Mount Revelstoke i 1915. Bakken ble kalt Big Hill (Storbakken) og Suicide Hill (Selvmordsbakken), og ble omdøpt til Nels Nelsen Hill etter hans død. 1. februar 1916, da verdensrekorden var 54 meter, gjorde han et treningshopp i denne bakken på 183 fot (55,8 meter). Treningshoppet ble ikke anerkjent som verdensrekord, men 4. februar 1925 satte han i samme bakke verdensrekord med 240 fot (73,1 meter).

Han ble canadisk mester i skihopping fem ganger, i 1917, 1918, 1919, 1920 og 1922.

Nels Nelsen ble tatt ut til å representere Canada i OL i St. Moritz i 1928. Han fikk ingen økonomisk støtte til reisen, og ønsket å ta hyre på en fraktebåt og arbeide seg over Atlanterhavet. Storbritannias olympiske komité, som organiserte den canadiske OL-deltakelsen, nektet dette, fordi de mente det var uverdig for olympiadeltakere å reise på den måten. Dermed fikk han ikke mulighet til å delta i lekene.

Etter at han mistet en hånd i en jaktulykke i 1932, kunne han ikke hoppe mer, men han fortsatte som skiinstruktør og organisator. Han var leder for skiforbundet Western Canada Amateur Ski Association (WCASA), og da WCASA slo seg sammen med Canadian Amateur Ski Association (CASA), som representerte skiklubbene i det østlige Canada, ble han nestleder i CASA.

Nels Nelsen døde av hjertesvikt 3. juni 1943, 49 år gammel. Han ble innlemmet i USAs National Ski Hall of Fame i 1971 og The Canadian Ski Hall of Fame i 1983.

Området der den store hoppbakken i Revelstoke lå, kalles i dag Nels Nelsen Historic Area. Hoppbakken fikk navnet Nels Nelsen Hill i 1948.

Kilder 
 Chic Scott: Powder pioneers - Ski stories from the Canadian Rockies and Columbia Mountains. Rocky Mountain Books, Surrey, British Columbia 2005. ISBN 1-894765-64-8, s. 26-32 (forhåndsvist på Google Books)
 The Canadian Ski Hall of Fame: Nels Nelsen
 U.S. Ski and Snowboard Hall of Fame and Museum: Nels Nelson
 North Shore News: NV ski jump pioneer remembered by family – Nels Nelsen helped build the sport in B.C. (6. mai 2010)
 Harold "Cork" Anson: Jumping through time – A history of ski jumping in the United States and Southwest Canada. Port Hole Publications, Florence, Oregon 2010. ISBN 978-0-9768107-7-3, flere sider
 Fremover: Nels Nelsen fra Salangen: Innførte skisporten i OL-byen Vancouver (s. 20-21, 27. februar 2010, arkivert hos Retriever Norge)

Eksterne lenker 
 

Canadiske skihoppere
Idrettsledere
Norske migranter til Canada
Personer fra Britisk Columbia
Personer fra Salangen kommune